Predkladacia správa

Ministerstvo financií Slovenskej republiky predkladá v súlade s bodom B.1 uznesenia  vlády SR č. 487 zo dňa 6. júna 2007 na rokovanie vlády Slovenskej republiky materiál „Návrh postupu pri tvorbe koncepcií poskytovateľmi štátnej pomoci, zohľadňujúcich priority Programového vyhlásenia vlády SR“.

	Štátnu pomoc v súčasnosti poskytuje široké spektrum poskytovateľov v celom verejnom sektore. Každý poskytovateľ štátnej pomoci sa musí pri poskytovaní štátnej pomoci riadiť právnou úpravou Európskych spoločenstiev pre štátnu pomoc, ktorá je priamo aplikovateľná v Slovenskej republike  a tiež vnútroštátnymi právnymi predpismi. Poskytovatelia štátnej pomoci poskytujú štátnu pomoc individuálne po jej schválení  Európskou komisiou alebo po oznámení individuálnej štátnej pomoci ako skupinovej výnimky Európskej komisii alebo na základe schém štátnej pomoci, ktoré schvaľuje Európska komisia alebo sú oznámené Európskej komisii ako skupinová výnimka. Podľa schválených schém následne poskytujú štátnu pomoc jednotlivým príjemcom. Schémy štátnej pomoci sú vypracovávané na dlhšie časové obdobie.

	Na poskytnutie štátnej pomoci nie je právny nárok. Záleží preto len na posúdení  poskytovateľa, komu štátnu pomoc poskytne za dodržania platných právnych predpisov, ako aj právnych predpisov Európskeho spoločenstva.

            Vzhľadom na rôznosť foriem pomoci,  oblastí  a aktivít, na rozvoj ktorých sa poskytuje štátna pomoc, ako aj na rozmanitosť samotných poskytovateľov, ktorí nie sú len na úrovni ústredných orgánov štátnej správy,   vypracovanie jednotnej koncepcie poskytovania štátnej pomoci pre všetkých poskytovateľov je možné len, ak budú definované priority a kritéria poskytovania štátnej pomoci, ktorí budú vychádzať z Programového vyhlásenia vlády SR a z hospodárskej politiky vlády. 

Tak ako Programové vyhlásenie vlády SR vychádza z osobitných kompetencií jednotlivých rezortov, mal by ústredný orgán štátnej správy, ako poskytovateľ štátnej pomoci, vypracovať vlastnú koncepciu štátnej pomoci. Štátna pomoc musí byť zameraná na priority  rezortu dané  Programovým vyhlásením vlády SR. Právne predpisy upravujúce poskytovanie štátnej pomoci sú právnym základom pre poskytovanie štátnej pomoci. Koncepcia poskytovania štátnej pomoci však má presne určiť oblasti, do ktorých má byť štátna pomoc  smerovaná  a určiť okruh príjemcov štátnej pomoci.

            Ministerstvo financií SR podľa zákona o štátnej pomoci len koordinuje štátnu pomoc vo vzťahu k poskytovateľom štátnej pomoci v Slovenskej republike a vo vzťahu k EÚ, avšak neriadi poskytovanie štátnej pomoci jednotlivými poskytovateľmi. Ministerstvo financií SR nedisponuje potrebnými podkladmi o podnikateľskom prostredí, ktoré sú nevyhnutné na tvorbu hospodárskej politiky v oblasti poskytovania štátnej pomoci a takéto podklady neposkytli ani oslovené rezorty ako poskytovatelia štátnej pomoci. Poskytovanie štátnej pomoci, reflektujúc priority Programového vyhlásenia vlády SR, musí vychádzať zo stratégie tvorby podpory podnikateľského prostredia a z podpory malého a stredného podnikania, ktoré patri do kompetencie Ministerstva hospodárstva SR. Preto sa v materiáli navrhuje, aby Ministerstvo hospodárstva SR, ktoré je zodpovedné za podnikateľské prostredie v Slovenskej republike definovalo východiská, ciele a kritéria pre poskytovanie štátnej pomoci, ktoré budú podkladom pre vypracovanie koncepcie poskytovania štátnej pomoci pre tie ústredné orgány, ktoré sú poskytovateľmi štátnej pomoci.  

Návrh materiálu bol predložený na medzirezortné pripomienkové konanie a po medzirezortnom pripomienkovom konaní sa predkladá s jedným neodstráneným rozporom s Ministerstvom hospodárstva SR. Vyhodnotenie pripomienkového konania je uvedené v prílohe materiálu.           

	Predkladaný materiál nebude mať dopad na štátny rozpočet, rozpočty obcí alebo rozpočty  vyšších územných celkov, nebude mať vplyv na zamestnanosť, ani na tvorbu pracovných miest. Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie, preto sa doložka  vplyvov nevyhotovuje.